আন্তর্জাতিক অলিম্পিক কমিটির প্রেসিডেন্ট থোমাস বাখ তাঁকে আমন্ত্রণ জানিয়েছেন। সেই ডাকে সাড়া দিয়ে রিও উড়ে যাচ্ছেন সচিন তেন্ডুলকর। ভারতীয় অলিম্পিক সংস্থার শুভেচ্ছাদূত সচিন আগামী ২ অগস্ট রিও রওনা হবেন। সেখানে তিনি ভারতীয় দলের সঙ্গে দেখা করে খেলোয়াড়দের উৎসাহ দেবেন।
হাঁটুতে অস্ত্রোপচার করিয়ে গত সপ্তাহে দেশে ফিরেছেন সচিন। মাস্টার ব্লাস্টারের একটি সূত্র থেকে জানানো হয়েছে, সম্প্রতি মুম্বইয়ের একটি সরকারী হাসপাতালে ‘ইয়েলো ফিভারের’ প্রতিষেধক নিতে গিয়েছিলেন তিনি। ব্রাজিলে যেতে হলে যে প্রতিষেধক নেওয়া বাধ্যতামূলক। সম্প্রতি ইতালি ক্রিকেট সংস্থার প্রেসিডেন্ট সিমোন গ্যাম্বিনো জানিয়েছিলেন, ২০২৪ অলিম্পিক্স আয়োজনের দায়িত্ব যদি রোম পায়, তবে ক্রিকেটকেও অন্তর্ভুক্ত করার উদ্যোগ নেবেন। মনে করা হচ্ছে, রিও সফরে তা নিয়েও কথা বলতে পারেন সচিন।